Dansk og rumænsk har i samarbejdet fældet formodede bagmænd til kriminalitet i Danmark

Politiet i Rumænien har slået til mod den kriminelle organisation, der står bag omfattende økonomisk kriminalitet og menneskehandel med fattige rumænere i Danmark.

I Danmark har politiet optrevlet den organiserede kriminalitet, hvor rumænere er kommet til Danmark og er blevet udnyttet som stråmænd i million-bedragerier begået mod stribevis af firmaer og SKAT.

Sagen er kendt som 'Operation Hvepsebo', hvor tre 'celler' har opereret med svindlen.

I går slog rumænsk politi til mod 20 adresser og lokaliteter i hele Rumænien, hvor otte blev anholdt. De fremstilles fredag for en dommer med krav om varetægtsfængsling, oplyser danske Task Force Indbrud, som har efterforsket Hvepsebo-sagen.

Aktionen i Rumænien er koordineret af den rumænske statsanklager fra direktoratet for organiseret kriminalitet og terrorisme.

De anholdte i Rumænien er 'vigtige aktører' i det kriminelle netværk, og har ifølge politiet blandt andet været med til at rekruttere de mange rumænere, der er sendt til Danmark, siger politiinspektør Bent Isager-Nielsen til Ekstra Bladet.

- Det er blandt andet familiemedlemmer til flere af de tiltalte i Danmark, siger han.

- Der er tale om et enormt netværk, hvor mange kender hinanden, og hvor de har dannet grupper, som har stået bag kriminaliteten. I Rumænien er det strafbart at danne et kriminelt organiseret netværk, siger Bent Isager-Nielsen.

Flygtet officer tiltalt som bagmand i svindel til over 16 mio. kr.

De anholdte sigtes for at have stiftet en organiseret, kriminel organisation og for menneskehandel. Anholdelser og ransagninger er sket i seks-syv amter i Rumænien.

I forbindelse med anholdelserne og ransagningerne skete der beslaglæggelse af omkring 300.000 euro, dokumenter og it-udstyr, herunder telefoner og computere.

Rumænsk politi forventer flere anholdelser i den kommende tid.

Tiltale i 'Hvepsebo-sag': Rumænske svindlere snød SKAT for millioner

Den rumænske aktion er det foreløbige (rumænske) resultat af den JIT (Joint Investigation Team), der er oprettet mellem Danmark og Rumænien i forbindelse med Operation Hvepsebo.

Lederen af TFI, politiinspektør Bent Isager-Nielsen, siger:

- Efterforskningen i Hvepsebo-komplekset har været særdeles omfattende og kompliceret. Sagen vedrører en ny form for international og grænseoverskridende kriminalitet, hvor svage og sårbare mennesker efter politiets og anklagemyndighedens opfattelse udnyttes i et organiseret kriminelt netværk på tværs af flere lande.

Politiet: Vidner truet til tavshed i 'Hvepsebo-sagen'

- Det er vigtigt, at politi og anklagemyndigheder i de involverede lande formår at etablere effektive og fælles efterforskninger. I denne sag har dansk og rumænsk politi og anklagemyndighed arbejdet tæt sammen. Det er derfor særligt tilfredsstillende, at den betydelige efterforskningsindsats, som dansk politi har leveret til hjælp for den rumænske efterforskning, ved aktionen i går har nået et foreløbigt godt resultat i Rumænien.

Tiltalt for menneskehandel sendte formue hjem til Rumænien

På mandag falder der dom i den største af de tre 'celler' i Hvepsebo-sagen. Det sker ved retten i Lyngby i 'celle 1', hvor 12 rumænere og en dansker er tiltalt for økonomisk kriminalitet for millioner.

Over 100 fattige rumænere blev lokket til Danmark under falske løfter om arbejde, og deres identiteter blev ifølge tiltalen udnyttet til stor-svindel, mens de var indlogeret under usle forhold.

Retten i Glostrup behandler i sagen om 'celle 2' i Hvepsebo-sagen, hvor endnu fem er tiltalt for menneskehandel, groft bedrageri om skattesvindel.

I december sidste år blev de første tre bagmænd i 'celle 3' dømt ved retten i Hillerød for menneskehandel og groft bedrageri.

Bagmænd tiltalt: Truede fattige rumænere til million-bedragerier